khistorydata/jeongjo-sjw-relations huggingface dataset:
정조 13년
判中樞府事鄭存謙箚曰伏以聖孝格天吉地有待新兆已卜靈辰載涓億萬年無疆之休實基於此臣民愴幸擧國同情此時聖慕益復如新玉候不暇有損區區下情不勝憂慮之至顧臣以舊日宮僚猶存一縷餘喘而形骸痿癈鬼事將迫筋力自效之忱亦無以少伸情禮俱缺義分都虧悲悼悚惕交切于中今於天牌之下曷敢不竭蹶祗承而目下病形萬無趨詣淸禁之望玆敢冒死自列仰暴實狀伏乞聖慈俯垂鑑諒亟賜譴勘以肅朝綱以安微分焉取進止答曰省箚具悉卿懇美痾之彌留爲之慮念未參何傷卿須安心善攝仍傳曰此批答遣史官傳諭
정조 13년
己酉八月初九日卯時上御重熙堂左承旨入侍時行左承旨徐鼎修假注書趙台榮記注官白慶楷記事官金祖淳以次進伏訖上曰都承旨入侍出榻敎賤臣承命出傳行都承旨金載瓚進伏上曰京畿監司入侍出榻敎賤臣承命出與京畿監司徐有防偕入進伏有防曰遷園時大轝所過處名山大川祭享部字內則祭官與祭物自京司擧行京畿地方祭物亦自京司進排而只祭官及猪口自畿營磨鍊矣考見前後謄錄則祭物則自京出來祭官則自外差定掣肘窘束每多有生梗之弊臣意今番則祭物亦自畿邑一體進排香祝則依常時山川節祭例自香室出送畿營則差祭守令臨時來受臣營陪往過行恐合事宜故敢此仰達矣上曰依爲之使之各別虔誠過行事申飭可也出擧條命有防先退上曰領議政錦城尉入侍賤臣承命出與領議政金熤錦城尉朴明源偕入進伏熤曰數日日氣朝冷晝暖此時聖體若何上曰近日氣度甚不調可悶矣熤曰伏見朝紙所出仰認聖候以膈氣多日欠寧臣等不任焦迫今此冷朝臨殿恐或有妨於靜攝矣上曰此不必爲慮而目今諸症中膈氣與頭痛虛汗最爲可悶精神又或昏瞀矣熤曰伏承下敎益切驚慮萬萬卽令醫官入診議定湯劑宜矣上曰症似虛煩猝難試藥矣熤曰會當此時聖心安得不然而見今諸症皆由聖慮之過用何若是過念也大禮之克襄惟在聖躬之萬康克軫保嗇之道以盡靜攝之方焉上曰聞都承旨所奏卿等以擇日事求對云各陳所言也熤曰臣於擇日事竊不勝區區悚悶者玆敢率諸堂請對矣十一月初二日推擇啓下之後追聞方外多有異同之論臣等日前聚會方外人及諸日官于都監使之相與辨論則方外人語多無稽理屈辭窮故妄論大事之罪草記請勘矣今則携貳之論雖得歸一而第此莫重莫大之事旣有當初雌黃之說則以此日仍爲定行終有所萬萬惶悶者丙申年雖勘金曄妄言之罪而日字則追後改擇矣臣意則更加爛熳商確改爲推擇實合愼重之道矣上曰十一月初二日外又有可合吉日乎明源曰十月初七日果是吉日而當初不得擇入者蓋若以初七日爲定則啓園日字勢將以八月推擇啓園之先期二朔旣無可考之例故初不敢以此日擇入矣莫重日字旣有岐貳之論則較諸啓園日字之差先二朔輕重大異依大臣所奏改爲擇入恐不可已矣熤曰今則改爲推擇無容更議而十月初七日旣是吉日則啓園日字不必以八月之差先爲拘臣等退與都監諸臣聚會日官更爲詳議以此日改擇以入何如上曰事勢旣如此吉日在十月則啓園日字雖前期二朔當以安園吉日爲所重啓園則以八月推擇安園則以十月推擇可也出擧條熤曰遷園吉日旣以十月初七日推擇啓舊園吉日以八月十二日推擇今將啓下矣啓舊園日字期日已迫外方則以關到日受服之意令該曹卽爲知委於諸道何如上曰依爲之出擧條上曰舊園所始役吉日當在何日耶明源曰今日申酉時最吉云矣上曰卿等先退園號議定以入都承旨亦爲退去議號單子親奉以來也熤等退出命書傳敎曰俄因摠護使都尉請對以擇日事旣有力請而啓舊園之前期二朔今以勿拘爲定則啓園吉日在於十二日云作甕家及石物曲墻撤移亦當前期爲之而明日不叶再明日太迫近今日申酉時爲吉云而告由祭元無晝行之例此一款正合商量食後當躬詣以酌獻禮親告事由以此知悉出宮時刻隨時上曰今日擧動時馬兵騎士合十名隨駕禁軍十人隨駕出榻敎上曰今日酌獻禮時隨駕官行禮陪祭置之出榻敎上曰百官成班祗迎置之出榻敎上曰右承旨入侍出榻敎賤臣承命出傳右承旨趙衍德進伏命書傳敎曰出宮門路以協陽門爲之上曰今日擧動時禁將都領出榻敎載瓚奉園號單子進伏上以顯隆落點命書傳敎曰園號改議後告由事該曹雖已啓下啓園後亦當有告由之擧以兼告之意分付祭文當親撰矣又命書傳敎曰新定園號自新園所稱號事分付該曹上曰兵工換房出榻敎命退諸臣以次退出
정조 13년
己酉八月初九日巳時上詣永祐園擧動入侍時行都承旨金載瓚行左承旨徐鼎修右承旨趙衍德左副承旨洪仁浩同副承旨閔台爀記事官徐有聞假注書趙台榮記注官金鳳顯記事官李相璜檢校直閣鄭東浚待敎金祖淳以次隨駕上具戎服乘轎出協陽門由建陽門出弘化門由興仁之門踰安樂峴詣園所洞口降轎所上降轎乘輿詣齋室改具淺淡服烏犀帶乘輿詣紅箭門外降輿詣丁字閣就板位行再拜禮詣神位前三上香執酌獻酌訖降復位行再拜禮詣望燎位望燎訖詣園上奉審訖上曰都監堂上入侍賤臣承命出與都監堂上徐有隣偕入進前上曰甕家造成時雖不撤石物亦無苟艱之慮耶有隣曰當於曲墻內從便造成石物似無所妨矣上曰今旣始役從後撤移亦無所拘矣上降自西岡乘肩輿詣齋室門外敎曰祗迎諸大臣入侍賤臣承命出傳判府事徐命善領議政金熤判府事李性源右議政蔡濟恭以次進前命善等曰多日靜攝之餘勞動旣多聖體若何上曰一樣矣敎熤曰今欲還宮卿則少留甕家始役看審入來也仍命大臣先退上入齋室改具戎服出齋室乘轎進發由安樂峴入興仁之門由弘化門入協陽門還內諸臣退出
정조 13년
己酉八月初九日申時上御重熙堂右承旨入侍時右承旨趙衍德假注書趙台榮記事官李相璜金祖淳以次進伏訖上曰提調入侍出榻敎賤臣承命出與提調徐有隣偕入進伏上曰進御蔘桔茶一貼煎入出榻敎上曰左承旨入侍出榻敎賤臣承命出傳行左承旨徐鼎修進伏命書傳敎曰十二日啓園時詣園所行禮仍爲親祭以此分付上曰左副承旨入侍出榻敎賤臣承命出傳左副承旨洪仁浩進伏命書榻敎曰十二日擧動時隨駕只六曹堂郞各一員陪祭百官依節目有堂郞衙門各一員先詣參班餘皆留都又命書榻敎曰十二日園所擧動時訓將率訓局軍五哨馬兵一哨爲先後廂禁軍一番隨駕其餘入番外先詣紅箭門隨駕禁軍除標信入來參祭挾輦軍八十名槍劍軍二十名侍衛雲寶劍外兵曹摠府堂郞各二員五衛將二員武兼六員隨駕餘皆置之留陣禁衛營爲之只率鄕軍二哨弘化門外爲之又命書傳敎曰日字促迫戎服似難措備十二日還宮時隨駕百官服色以白布團領爲之事分付又命書傳敎曰遷園吉日更爲推擇於十月初七日功役足以趁期乎作甕家開金井擇日雖皆進定此則二堂上上來時已有筵敎勿以啓下擇日爲拘進退間一依筵敎從便爲之追後論理狀聞事下諭仁浩曰卽者兵曹判書具允鈺送言于臣以爲啓舊園後陪衛人員當有守直之節而取考辛亥謄錄則啓舊陵後分兵曹分都摠府五衛將宣傳官武兼輪回直宿矣今番則啓舊園後出玄室日字尙遠直宿之節自下不敢擅便云矣何以爲之乎上曰出玄室後直宿可也出擧條上曰禮曹判書入侍出榻敎賤臣承命出與行禮曹判書李在簡偕入進伏在簡曰大殿誕日旣在受服後陳賀權停而京外箋文何以爲之乎敢稟上曰置之物膳亦爲置之可也出擧條在簡曰各殿宮素膳自開園日至下玄室翌日復常事已爲節目入啓矣今則開園與下玄室日字稍遠自出玄室日至下玄室日當以素膳磨鍊乎敢稟上曰依爲之出擧條在簡曰冬至陳賀以緦服未盡前權停事啓下矣服盡旣在十月權停擧條勿施何如上曰依爲之出擧條在簡曰聖節望闕禮習儀當行於十一日而永祐園親祭齋戒相値權停何如上曰依爲之出擧條命退諸臣以次退出
정조 13년
己酉八月初九日酉時上御重熙堂都承旨與都監堂上入侍時行都承旨金載瓚記事官徐有聞記注官趙慶遠記事官李相璜都監堂上徐有隣以次進伏訖上曰園所工役或不無未及之慮耶有隣曰日字窘迫物力則必當加入而似不至於未及之境矣上曰予之苦心在於不欲勞民諸堂果皆體此意悉心對揚乎有隣曰聖意之不欲勞民臣等欽仰不已至於民弊一款諸堂孰敢不惕念奉承乎命載瓚讀公事書判付訖命退諸臣以次退出
정조 13년
大殿王大妃殿惠慶宮中宮殿內閣政院玉堂翌日口傳問安答曰知道
정조 13년
藥房提調徐有隣副提調金載瓚啓曰吉辰改卜園寢將啓聖慕益新於躬享勞動有妨於愆度伏不審夜間聖體調攝若何寢睡水剌之節亦何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等昨夜旣入侍今日不必請診矣
정조 13년
王大妃殿惠慶宮中宮殿藥房口傳問安答曰知道
정조 13년
曺遠振啓曰大司憲趙鼎鎭執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
金載瓚啓曰今八月十六日黃海道文化縣三聖祠遣近侍致祭事禮曹單子啓下矣何承旨進去乎敢稟傳曰待明春設行臨時更爲推擇以此行會本道可也
정조 13년
徐鼎修啓曰大司成李祖源除拜後過三日不爲出肅依定式推考警責仍卽牌招察任何如傳曰允
정조 13년
洪仁浩以摠護使金熤觀象監提調金鍾秀都監堂上徐有隣禮曹判書李在簡言啓曰因園所都監狀啓作甕家外榟室陪進下外榟室吉日時依下敎令日官改推擇原單子中付標以入之意敢啓傳曰知道
정조 13년
洪仁浩啓曰判府事徐命善李福源領議政金熤爲承候來待矣傳曰敬禮之義使之退去雖甚未安目今酬應之爲難卿等亦必聞知且聞知申言以再明日行禮之請寢卿等入來云若此則徒有添病之慮卿等何不思之諒此事勢更勿煩請也
정조 13년
行都承旨金載瓚行左承旨徐鼎修右承旨趙衍德左副承旨洪仁浩右副承旨曺遠振同副承旨閔台爀啓曰卽伏見大臣請對啓辭批旨有更勿煩請之敎臣等不勝聚首抑菀之至再明動駕之命實出我聖上伸誠展禮之至意臣等雖甚愚迷豈不仰體而伏念聖候靜攝今已多日況當此時悲慕之中繼有間日勞動之擧藥院之鎭日請診尙未許接固已萬萬悶迫而唯冀諸大臣之登對竭誠仰格冀寢成命矣批旨之下至靳引接之命焦遑罔措益無可言臣等職忝近密不容按住玆敢相率聯籲伏乞亟降諸大臣引見及藥院入診之命焉惶恐敢啓傳曰勿爲煩請
정조 13년
洪仁浩啓曰判府事徐命善李福源領議政金熤急於承候更爲冒死求對矣傳曰若只欲承候當强爲引接矣
정조 13년
洪仁浩啓曰判府事徐命善李福源領議政金熤批旨之下益不勝萬萬焦迫更爲冒萬死請對矣傳曰欲止請寢則當引接矣
정조 13년
以園所都監狀啓解事捕校捕卒定送事傳于洪仁浩曰捕廳校卒雖令依狀啓下送此輩作弊之端別加嚴禁而該府使曾經捕將如或一毫犯科自斷棍治大則狀聞事回諭
정조 13년
傳于徐鼎修曰左副承旨入侍
정조 13년
閔台爀以摠護使意啓曰本都監堂上金履素時無職名令該曹口傳付軍職使之察任何如傳曰允
정조 13년
兵曹口傳政事副司直單金履素
정조 13년
金載瓚以遷園都監都提調意啓曰今聞該房言啓園日祭禮禮文元無所載云昨日傳敎中親祭之命因都監書入件記而然然則莫重祭享豈可以典禮之外爲之乎卽令該曹及都監詳考草記事命下矣當初件記修正時未及詳考五禮儀只憑辛亥年儀軌率爾書入而今番改擇日後日字之遠近又不覺察亦未提稟莫重祀典有此誤爲磨鍊之擧誠不勝萬萬惶恐之意敢啓傳曰知道
정조 13년
洪仁浩以遷園都監都提調意啓曰本都監二三房功役纔已告畢匠手竝皆罷遣一房則諸般施彩之役臨時擧行計料而大小轝長杠治鍊未及完了堂上郞廳依例開坐看檢之意敢啓傳曰知道
정조 13년
洪仁浩以遷園都監都提調意啓曰誌石十片今已治鍊矣以禮器尺較量則長一尺七分廣八寸四分厚一寸五分之意敢啓傳曰知道
정조 13년
洪仁浩以禮曹言啓曰今此遷園時社稷祈晴祭啓舊園前期一日設行事已爲啓下矣今此改擇日後啓舊園與出玄室日字稍遠依前啓下擧行事涉未安出玄室前一日設行何如傳曰允
정조 13년
金載瓚以禮曹言啓曰傳曰今聞該房言啓園日祭禮禮文元無所載云昨日傳敎中親祭之命因都監書入件記而然然則莫重祭享豈可以典禮之外爲之乎卽令該曹及都監詳考草記事命下矣取考癸丑辛亥兩年謄錄則啓陵奠果爲磨鍊續五禮儀則只有啓陵儀而無啓陵奠大抵此書成於辛亥遷陵之後而啓陵告由旣行於前期三日則啓陵時不必更爲設奠故癸丑辛亥則有之五禮儀則不載似由於此今番祭奠磨鍊時臣曹只憑謄錄混同書入實有矇然之失惶恐敢啓傳曰依五禮儀施行可也
정조 13년
金載瓚以禮曹言啓曰今此啓園時各殿宮成服望哭儀註直爲書入各殿宮之意敢啓傳曰知道
정조 13년
洪仁浩以弘文館言啓曰副校理李埦旣有只推之命卽爲牌招察任何如傳曰允
정조 13년
洪仁浩以禁衛營言啓曰依下敎永祐園設布帳次軍二十名將校率領今十一日出送使之排設後將校與軍十名仍留守直其餘軍還爲入來之意敢啓傳曰知道
정조 13년
洪仁浩以刑曹言啓曰昨日動駕時衛外擊錚人黃州良女鄭召史其夫文光彩橫罹殺獄事也長淵良女金召史其夫片相奉以私掘露棺罪流配樂安全州童蒙金得福其父惡沙里詐稱官差罪徒配楊口北靑幼學金有相其父天郁以私掘罪定配柒谷其兄光烈定配三陟其從兄國相定配龍岡竝請放事也楊州童女尹丹喜大靜緣坐定配罪人範中之女而渠之祖母身死已周年乞令通訃於其父事也延豐幼學權義敎其父世復干連原獄定配北靑請放事也西部良人朴明龍其妻其母爲李姓兩班之所隱匿乞令推給事也關係四件者事當捧供以聞仰請上裁而近來奸民猥越之習誠多可駭至於此時瀆擾尤萬萬無嚴今番鳴錚七名中事屬四件者只原情勿施其外如朴明龍猥雜之事童女及權義敎等逆孼冒濫之類自臣曹從重嚴勘何如傳曰允
정조 13년
判府事徐命善李福源領議政金熤等箚曰伏以臣等之今日求對不但爲仰承聖候少效微誠而已玉體彌日愆和群情普切憂慮而昨日之鑾蹕纔旋又有十二日動駕之命區區下忱不勝焦迫願借方寸之地略陳聖人愼疾之義連伏承批旨不惟不賜召接俯燭臣等之意先拒臣等之請縷縷辭敎不啻諄複臣等聚首惶悶轉益抑塞噫以我聖上不匱之孝思當此莫重莫大之禮隨時隨事罔不躬將此實至誠也盛節也臣等固當欽仰將順之不暇而第伏念殿下一身宗廟社稷之所托慈殿慈宮之所倚聖躬安然後宗社安慈心亦安雖在節宣康和之時尙宜勉抑哀慕之情務盡將護之方況今湯劑連進大小焦遑之日乎又況勞動旣多添損必至之勢乎近日以來聖心皇皇內而受傷於悲疚外而積悴於酬應瞻仰天顔非復昔日竦然之憂無時可弛而殿下之不思寬抑不自愼重如此萬有一郊原風露氣候不齊目下愼節轉致添加則古人所謂將奈高廟太后何者實今日臣等之過憂也且伏念啓園事體實係至重而與臨時隧道之開似有間焉來頭多小大禮節聖上所以伸情盡誠者不無其日趁此時加意將攝遄復天和然後始可以如禮自力克襄而無餘憾矣何殿下不念及此耶三犯瀆擾已是死罪而旣不得登對又不敢泯默聯陳短箚顒俟兪音伏乞聖明上念帝王達孝之宜俯察擧國憂迫之情更加三思特寢成命焉臣熤昨伏承姑留看役之命而急於請寢徑先入來不任惶悚俟譴之至取進止答曰省箚具悉卿等之懇俄於求對之批悉諭卿等勿慮毋使予此時添一酬應仍傳曰此批答遣史官傳諭
정조 13년
領敦寧洪樂性箚曰伏以遷辰卜吉躬行酌獻啓園只隔兩日聖慕益復如新愴痛之中勞動之餘玉候不瑕有損不任區區憂慮之忱玆又伏見十二日動駕之敎繞壁不寐益切煎悶伏念聖孝出天自議大禮之始洞屬如一日哀疚冞篤不遑寧處儀物盡誠靡不用極而第今聖體之未寧已有多日榮衛之受損不無其漸此際調護之方宜倍他時而不許諸醫之診察湯劑之議定下情焦灼固不暇言而亦不有乖於大聖人愼重之道乎伏願聖明亟許召接醫官以爲議藥之地不勝千萬顒祝臣職忝內局固當竭蹶趨進叩閤仰請而重經毒痁兼患眼眚已浹兩旬委頓床笫昨當園號之會議不敢偃處拚死舁進觸風添症神昏氣澌末由蠢動園幸陪扈院僚求對俱未趨參曠職闕禮生不如死以今病狀亦無望於再明之陪列莫重保護之班緣臣賤疾輒未備員國體虧損臣罪益著伏枕悚缺罔知攸措此時煩瀆固知萬萬震惶而玆不得不冒死附陳伏乞俯垂鑑憐遞臣藥院之任治臣瀆擾之罪以警具僚以安賤分焉取進止答曰省箚具悉卿懇一時適然豈可如是過加撓聒乎便心調治自可强力卿須勿慮再明擧動後藥院當有承候殿宮之擧卿之兼帶姑爲許副卿須安心善攝焉仍傳曰此批答遣史官傳諭于領敦寧
정조 13년
校理申馥疏曰伏以皇天默佑於宗祊園寢改卜於吉岡聖孝彌光邦休永基愴慕頌祝大小惟均仍伏念臣前後受恩之罔極可勝言哉賦性之昏庸而殿下拂拭而奬拔之見識之魯莽而殿下誘掖而敎誨之墻壁之無依也而惟殿下哀憐之蹤跡之畸孤也而惟殿下矜㦖之乃者乞養未幾旋授近縣得以祿俸餘資俾遂烏哺之願山恩海德若偏臣身母子相對隕結何極惟是才疎割鷄任大牧牛帀歲居官無一報答中夜思惟愧汗交集上天曲庇特許內移職名纔改恩遞繼降顧臣無狀何以得此於聖明之朝也不自意向來玉署新銜除旨聯翩馹召遠臨里巷生輝噫臣之逖違天陛三年于玆矣犬馬微誠一念耿結非不知不俟之義少伸悃愊而第臣偏母素抱貞疾自春尤劇氣息奄奄長委床褥萬無一時離捨之勢故積犯違傲臣分都虧嚴命之下蒼皇就道嶺海鈇鉞乃分之宜而宥旨遽下見職依舊臣感激恩造冒沒出肅竊自幸重入脩門依近日月而念西山之落暉瞻太行之飛雲未嘗不南望泣涕方寸擾亂臣終鮮兄弟晩無兒息念藥餌誰爲之嘗菽水誰爲之供臣情到此吁亦悲矣日昨筵對猥隨諸臣之後咫尺彤墀天語如響勉臣以數來諭臣以給暇臣是何人聖眷及此踧踖前席辭不達意而退歸私次聲淚交逬顧今大禮隔月擧朝駿奔之際臣子言私義所不敢而誠得旬月之暇歸見病母則臣死之日猶生之年結草隕首不足以報其萬一玆敢不避僭猥之誅忙陳短章徑尋鄕路伏願亟削臣所帶職名仍治臣瀆擾之罪以肅朝綱不勝幸甚臣於乞免之章不宜贅及他說而憂愛之極有聞必陳惟殿下垂察焉我國控制之險惟北路爲最而不幸比年以來荐遭飢饉朝家特遣繡衣船粟往哺一路生民得免顚壑之憂聖意亦已勤矣奈之何懷襄告災渰死之慘厥數過千求之往牒罕有其比向於筵中伏聞有數州給復之命此誠帝王之盛節而天地藹然生物之心也夫孰不欽仰感歎而第念磨天以北十數邑壤地旣接被災亦同人命之墊沒雖不至如數州而以鄒衍吹律之地値周雅痒稼之歲舊逋終無以盡償流亡終未可盡復伏願殿下亟命廟堂之臣其於分等停減之節措劃接濟之方預加講究殿下亦宜渙發德音誥示遐俗使累萬生靈曉然知一視之意出尋常萬萬則豈非生民之幸耶王者藏富於民苟節其用不患無財臣於此尤不勝眷眷焉臣無任激切屛營之至省疏具悉係是民事令廟堂商量措處爾其勿辭往護
정조 13년
己酉八月初十日卯時上御重熙堂左副承旨與都廳入侍時左副承旨洪仁浩假注書趙台榮記注官趙慶遠記事官李相璜都廳李晩秀以次進伏訖上曰甕家明日內可以造成耶晩秀曰匠手多數赴役則卽當造成矣上曰香大廳役事姑爲停止專意於甕家之役可也上曰笏記中啓園奠祭物圖式先爲釐正而內下祭物權奉於典祀廳事分付爾則啓園前連在園所看檢甕家之役如有仰稟者卽爲入來可也晩秀曰謹當依下敎擧行而石物盡爲撤移然後工役似甚便易矣上曰從便爲之可也命晩秀先退上曰都監堂上入侍出榻敎賤臣承命出與都監堂上李文源偕入進伏上曰今則日字甚急工役能無掣肘之慮耶予於都監事晝夜憧憧矣文源曰其中石役尤爲緊急石子今若浮出而運入則其他工役似無未及之慮矣上曰今當發行耶文源曰然矣文源曰九月望後節候可以種木而局內可種之處極爲浩大如非衆力一二年內無以畢種臣意則本府與安山陽城廣州南陽果川振威龍仁等附近邑合力種之然後移種之木自有廣覓之道量邑之大小自某至某分麓定給使之種木今秋未盡種則明春種之明春未盡種則明秋種之庶可畢種種木時各邑擇送勤幹監色檢飭種之守令亦爲間間親審俾無怠慢之弊春秋看審時如有枯損之處則該邑分掌監色從重科治之意分付畿營預爲知委於各該邑使之及期擧行運木與植木軍量給糧米恐合事宜敢此仰達矣上曰依爲之出擧條命文源先退命書傳敎曰同副承旨馳詣受香所奉審摘奸以來又命書傳敎曰啓園時刻卯時巳時申時爲吉云卯時則在開東前明日二更一點城門留門動駕時刻以丑寅時中爲之仁浩曰莫重告由祭祭文頭辭有此做錯而矇然捧入臣不勝惶恐當該翰林不察之失所當重勘而本院請推之外無他可施之罰何以爲之乎上曰爲先禁推可也出擧條上曰李埦上疏何爲捧入乎所論重臣似指金鍾秀而筵說極爲嚴祕何敢陳列下段事尤是汚穢之說而又焉敢煩徹乎以不爲入啓頒布卽爲還給可也仁浩曰該疏固當退却而有下段之語故錯認而捧入矣命退承史以次退出
정조 13년
己酉八月初十日午時上御重熙堂左副承旨入侍時左副承旨洪仁浩假注書趙台榮記注官趙慶遠白慶楷以次進伏訖上曰啓園奠禮文本無云承旨知之否仁浩曰聞該房言則果非禮文所載云矣命書傳敎曰今聞該房言啓園日祭禮禮文元無所載云昨日傳敎中親祭之命因都監書入件記而然然則莫重祭享豈可以典禮之外爲之乎卽令該曹及都監詳考草記禮曹則送言而都監尙無一言當該堂上從重推考上曰都廳入侍賤臣承命出與都廳李晩秀偕入進伏上曰啓園奠祭禮見於何處乎晩秀曰臣只見禮曹節目率爾仰奏而詳考五禮儀則果無所載矣命退諸臣以次退出
정조 13년
己酉八月初十日午時上御重熙堂承旨入侍時行左承旨徐鼎修記事官徐有聞記注官白慶楷記事官金祖淳以次進伏訖上曰京畿監司入侍出榻敎賤臣承命出與京畿監司徐有防偕入進伏上曰有何稟達事乎有防曰日前水原府居生人之被配者竝令放送事秋曹奉承傳擧行而今聞前僉使曺命喆以滿浦時事方在謫而命喆亦是水原土着者則獨未蒙一視之恩故今因言端敢此仰達矣上曰特爲放送可也出擧條有防曰取考辛亥年謄錄則新舊陵扈衛軍以各邑所在守摠兩營屬束伍軍除出擧行矣今番則舊園所係是部字內故扈衛軍則安徐使地方官率校吏面里任着實扈衛事已有下敎而至於新園所及晝停所扈衛軍一款自兵曹雖伏承待下敎之命而外邑擧行先期知委然後方可無窘速之患故敢此仰達而前例則宿所七百名晝停四百名至於十里外斥堠伏兵以京畿有廳軍磨鍊傳語軍以守摠屬束伍軍隨其地方擧行竝依此爲之乎上曰果川宿所二哨水原晝停所置之新園所三哨扈衛軍旣減數斥堠伏兵勿用有廳軍亦以束伍軍爲之各過地方後卽爲解嚴可也有防曰斥堠伏兵傳語軍名數及處所近年連因特敎而減數今番亦何以爲之乎上曰依近例爲之可也扈衛軍及傳語軍則只用於靈轝奉詣時斥堠伏兵軍只用於動駕時以除一分畿民之弊可也出擧條命讀公事書判付訖命退諸臣以次退出
정조 13년
己酉八月初十日未時上御重熙堂右承旨入侍時右承旨趙衍德記事官徐有聞記注官金鳳顯記事官金祖淳以次進伏訖上命書傳敎曰今番遷園時靈轝所過名山大川設祭處祭文纔已親撰部字內則侍從堂上人爲獻官堂下侍從爲大祝水原光敎山及花山令園所都監堂上爲獻官都廳爲大祝事分付命讀公事書判付訖命退承史以次退出
정조 13년
洪仁浩啓曰今十一日輪對日次而永祐園親祭齋戒相値頉稟之意敢啓傳曰知道
정조 13년
傳于金載瓚曰藥房入侍
정조 13년
傳于洪仁浩曰出宮門路以賓陽門爲之
정조 13년
閔台爀以都摠府言啓曰今日入直內三廳武兼禁軍及軍兵等中日習射請出標信傳曰停
정조 13년
以漢城府沿路所見名山大川書啓傳于趙衍德曰三角山望祭淸涼山卽朝對峨嵯山無異主峰箭橋川纛島諸處設祭
정조 13년
洪仁浩以摠護使意啓曰因禮曹啓辭丁字閣上樑文令藝文館製進書寫等事亦令園所都監擧行事命下矣上樑文書寫官實預差別單書入而書寫時擧行等節外都監處所旣遠勢難周旋令遷園都監擧行讀上樑文官各差備官及祭官考例擇差啓下事分付吏曹祭物亦令本都監措備待令何如傳曰允讀上樑文官各差備官以本都監都廳及郞廳中爲之可也
정조 13년
金載瓚以禮曹言啓曰自啓園日至虞祭前大中小祀停止禁婚禁葬停朝市等節依下敎問議于大臣則領議政金熤以爲啓園之日卽已受服則祀享停行似是禮意之所固然而今番啓園日字先期於數朔之前則與臨時隧道之開大有所異凡諸祀典之停止勿以啓園日爲始自啓隧道之日至於下玄室之前實似適當而懿昭廟文禧廟兩廟祀享則啓園之後不宜無變節恐不可與宗社殿宮一例設行矣至於婚葬之禁蓋以國葬未卜吉之前不可使私家擇地也今則新園旣卜吉矣私葬之無禁固無不可而嫁娶吉禮也舊園已啓君上受服之時凡百臣民何可行嫁娶吉禮耶禁婚一節不可無一切之法矣至於朝市之停以啓園後三日啓欑後三日爲定則義有所據禮無所妨伏惟上裁云左議政李在協以爲啓園後停祀享禁婚葬雖是辛亥已行之禮而前期啓園又是辛亥所無之例有不可膠守姑待出玄室後遵用舊例而朝市之停恐不必以此爲拘伏惟上裁云右議政蔡濟恭以爲舊園將遷臣民受服大中小享事之竝姑停止王朝之已例如此臣何敢別有他議而但念啓園雖曰大禮之伊始較視榟室出世之日輕重不無差異且啓園之去成殯其間恰爲三朔而秋夕名節只隔若干日享事之只行於本園而不行於太室與各陵寢似有壓尊之嫌矣在昔則啓陵成殯日字不遠雖暫停享事亦不至大有妨礙今之事勢適會不侔於昔夫禮者天理之節文也同是一事而斟酌闊狹各有攸宜可行而行之理也不可行而不行亦理也臣意則不以已例爲拘大中小祀自成殯至下玄室日竝爲停止禁婚葬停朝市亦宜準此伏惟上裁云判府事李性源以爲啓園後祀享之竝停乃是辛亥已例而今番則莫重祀典之兩朔停掇事體重難有不敢一遵典禮至於停朝市自有日限婚葬之如常許行恐涉未安伏惟上裁云矣大臣之議如此上裁何如傳曰依右相議施行
정조 13년
閔台爀以兵曹言啓曰今此永祐園擧動時右邊捕盜大將趙圭鎭以禁軍別將領軍隨駕矣還宮間左邊捕盜大將李漢豐姑令兼察何如傳曰允
정조 13년
閔台爀啓曰因兵曹草記今此永祐園擧動時右邊捕盜大將趙圭鎭以禁軍別將領軍隨駕還宮間左邊捕盜大將李漢豐姑令兼察事允下矣左邊捕盜大將李漢豐卽爲牌招以爲聽傳敎之地何如傳曰允
정조 13년
洪仁浩以兵曹言啓曰今八月十二日啓舊園時闕內入直軍兵除標信弘化門內聚會望哭外營入直軍兵各於直所望哭而昌德宮入直軍兵建陽門往來時請出標信分付何如傳曰竝除標信往來事卽爲知委
정조 13년
洪仁浩以訓鍊都監言啓曰今八月初九日永祐園擧動時依兵曹節目金虎門軍十名軍餉色軍二十名將官率領挾輦侍衛南營馬兵十六名屛門把守次禁衛營御營廳定送四名及廣智營軍四十名各該將官及北營入直將官率領出付隨駕營門還宮後各還直所而竝待標信擧行之意敢啓傳曰知道
정조 13년
洪仁浩以禁衛營言啓曰今八月初九日永祐園擧動時依兵曹節目西營入直鄕軍三十五名新營入直騎士二十三人京標下軍二十一名鄕軍三十三名出用而西營入直將官軍兵及新營入直騎士待標信擧行西營則以出番哨官金宗澤代直還宮後竝還入直所之意敢啓傳曰知道
정조 13년
洪仁浩以禁衛營言啓曰依下敎隨駕本營將校軍兵等處療飢之意敢啓傳曰知道
정조 13년
趙衍德以戶曹言啓曰今此遷園時應受服東班文蔭武實職人曾經侍從堂上堂下未付軍職人蔭官堂上人雜職任官人八百五員祭服所入白布各一疋合白布十六同五疋自臣曹頒給西班文蔭武實職人實軍職人武臣曾經閫帥以上人六百九十七員祭服所入白布各一疋合白布十三同四十七疋自兵曹頒給而冠絰所入熟麻落幅紙亦爲照例磨鍊頒給之意敢啓傳曰知道
정조 13년
洪仁浩以義禁府言啓曰黃海道長連縣徒配罪人曺命喆放送事承傳啓下矣曺命喆卽爲放送事分付該道道臣之意敢啓傳曰知道
정조 13년
己酉八月十一日卯時上御誠正閣藥房入診入侍時藥房提調徐有隣副提調金載瓚記事官徐有聞記注官白慶楷金鳳顯閣臣金祖淳醫官徐命緯李翊臣卞觀海李春敷金光國以次進伏訖有隣請令醫官診候上曰外氣今幾復常至於膈氣往來無時故脈度亦以之隨時雖令診脈似難執症只使醫官輩議定當劑好矣有隣曰臣於聖敎之下不勝抑鬱之至日昨園幸時臣等伏見聖候因膈氣欠和下情焦遑何可勝達愆節未及復常動駕又在明曉其爲區區憂慮當復何如此大臣諸臣所以迭相請寢歷日不已者也伏願聖上更加三思亟寢成命無以孝傷孝焉載瓚曰今此親臨受服之命實仰聖孝之出天而第伏念日字尙遠展誠伸孝之道不但在於啓園時則恐不可勞動於靜攝中以貽我慈殿宮惟疾之憂乎惟願亟收成命繼進當劑焉上曰目下諸症不過委頓何可以一時愼攝不爲親臨於啓園受服之時乎卿等之如是煩請適足爲添病之一端須勿更言可也有隣等曰丑寅之時政値半夜之間風露所祟易致傷損吉時旣多退定恐爲無害矣上曰冷痰凝結於肺下膈上之間間或咳嗽而至於頷下而止且十餘日以來似夢非夢不能穩睡虛汗亦或流注而觸風則外氣間侵予非不欲服藥以從卿等之懇也但症勢如此藥餌之得當未易故也命緯曰四物湯可以潤肺經順氣度臣等之意則四物湯中加二陳進御恐好矣上曰四物不無凝滯之慮矣命緯等曰茯苓補心湯恐爲合宜矣上曰此亦未知其爲當劑矣上敎有隣曰筵退後第令諸醫官商論當劑以爲書入之地好矣上曰左副承旨同副承旨入侍賤臣承命出傳左副承旨洪仁浩同副承旨閔台爀追入進伏上命仁浩書傳敎曰以今慈宮氣候今夜動駕爲所重不得不爲之還宮則啓園行禮後卽當爲之嚴鼓節次何可酬應行禮後還入齋殿後不待標信先廂先爲陳列待外辦進發事預爲知委隨駕營門提調方帶敦匠之任藥院都提調未差之代以左議政爲之勿爲隨駕還宮間仍留闕中事遣史官傳諭上曰明日守宮假承旨以副司直李書九爲之出榻敎命退諸臣以次退出
정조 13년
己酉八月十一日巳時上御重熙堂左副承旨與都廳入侍時左副承旨洪仁浩假注書趙台榮記注官白慶楷金鳳顯都廳李晩秀以次進伏訖上曰工役方至何境耶晩秀曰甕家幾盡造成石物亦皆撤移而魂遊石姑未奉出矣上曰魂遊石在於甕家內耶晩秀曰然矣上曰明日還宮後以爲奉出亦未不可矣晩秀曰誌石在於魂遊石下何以爲之乎上曰亦爲奉出姑先權安於碑閣可也上曰哭拜板位設於甕家外可也命退諸臣以次退出
정조 13년
己酉八月十一日申時上御重熙堂左承旨入侍時行左承旨徐鼎修假注書趙台榮記注官金鳳顯記事官金祖淳以次進伏訖上曰惠慶宮進服蔘橘茶自今日二貼式製入出榻敎上曰禮曹收議草記催促捧入事分付賤臣承命出傳命退諸臣以次退出
정조 13년
己酉八月十一日酉時上御重熙堂右承旨入侍時右承旨趙衍德記事官徐有聞記注官金鳳顯記事官金祖淳以次進伏訖上命書傳敎曰禁推翰林分揀命讀公事書判付訖命退承史以次退出
정조 13년
行都承旨金載瓚坐行左承旨徐鼎修坐右承旨趙衍德坐直左副承旨洪仁浩坐右副承旨曺遠振坐直同副承旨閔台爀坐注書徐有聞仕一員未差假注書趙台榮仕直事變假注書鄭履綏仕
정조 13년
大駕詣永祐園入齋室後內閣政院玉堂藥房朝廷二品以上六曹堂上兩司長官宗親儀賓口傳問安答曰知道
정조 13년
金載瓚啓曰藥房提調徐有隣副提調金載瓚爲承候請對矣傳曰入侍
정조 13년
洪仁浩啓曰判府事徐命善李福源領議政金熤判府事李性源右議政蔡濟恭爲承候請對矣傳曰入侍
정조 13년
洪仁浩啓曰時原任閣臣爲承候請對矣傳曰入侍
정조 13년
洪仁浩啓曰藥房都提調李在協提調徐有隣副提調金載瓚爲承候來待矣傳曰酬應難矣卽爲退去
정조 13년
閔台爀啓曰判府事徐命善李福源李性源右議政蔡濟恭爲承候來待矣傳曰此時果難酬應明日入侍宜矣
정조 13년
徐鼎修啓曰時原任閣臣爲承候來待矣傳曰退去
정조 13년
行都承旨金載瓚行左承旨徐鼎修右承旨趙衍德左副承旨洪仁浩右副承旨曺遠振同副承旨閔台爀啓曰臣等伏覩大臣及藥院求對批旨或以明日入侍爲敎或以退去爲諭臣等竊不勝焦遑煎迫之至以我聖上出天之孝思値今日啓園之辰孺慕罔極無減於復見前和臣等亦具彝性豈不仰體而第伏念玉候欠安已至多日侵曉動駕又有損節湯劑連進而未亟收效悲疚過度而重添症候目今悠悠萬事無過於趁今診候議定湯劑大臣藥院之聯聲請對有不容暫已者則何殿下牢拒之至此耶臣等職忝近密不勝煎灼玆敢齊籲伏乞亟命引接大臣藥院諸臣以爲診候議藥之地焉惶恐敢啓傳曰知道勿復煩請
정조 13년
閔台爀啓曰軍兵服色磨鍊本無異於常時則今日擧動時近仗軍士服色初不稟定直以白戰服白戰帶隨駕事甚不察當該兵曹堂上推考何如傳曰允
정조 13년
傳于金載瓚曰都承旨與都廳入侍
정조 13년
傳于徐鼎修曰右副承旨入侍
정조 13년
以摠護使狀啓傳于洪仁浩曰隧道閣今日內如可畢役則園上役事別無更爲之事姑止其外臨時爲之卿則上來事回諭
정조 13년
趙衍德以摠護使意啓曰依下敎丁字閣上樑文書寫官實預差以大臣書入之意敢啓傳曰知道
정조 13년
趙衍德以吏曹言啓曰今此宗廟各陵殿宮園墓秋夕祭諸執事當爲磨鍊而老病公頉及都監郞廳外實無推移分排之路依近例以刑官及司饔院官員通融塡差之意敢啓傳曰知道
정조 13년
己酉八月十二日丑時上詣永祐園啓園擧動入侍時行都承旨金載瓚行左承旨徐鼎修右承旨趙衍德左副承旨洪仁浩右副承旨曺遠振同副承旨閔台爀記事官徐有聞假注書趙台榮記注官金鳳顯記事官李相璜一提學金鍾秀檢校直閣鄭東浚原任直閣鄭大容待敎金祖淳以次隨駕上具戎服乘駕轎出賓陽門由明政門出弘化門由興仁之門駕到安樂峴下駐駕命承旨入侍台爀進前上曰今予膈氣復劇無以進發提調使之入來仍敎曰進御蘇合元五丸和童便入之出駕前下敎上進御訖旋卽吐出上曰群心易致驚動提調及醫官從容召入也賤臣承命出與提調徐有隣副提調金載瓚率醫官李翊臣進轎窓外鞠躬立曰臣等入來矣今則聖候若何上曰終日辛苦有難强作而此豈予調病之日乎俄乘少間之時仍爲作行矣今則膈氣上亘氣度不得回斡肢末甚冷腹中湃囷殆不能自堪俄服童便蘇合元而亦不得順下隨卽吐出至欲受針四關以爲通利之道而此亦甚難矣有隣等曰萬萬焦迫臣等不知所以爲計矣聖候連日添損之中冒夜動駕乃有此更添之節矣先命醫官診候何如上曰唯翊臣診候訖奏曰氣分全未回斡膈間往來之候又復添劇更進童便蘇合元爲好矣有隣等曰路次倉皇湯劑未及議定先進童便何如上曰進御蘇合元五丸和童便更爲入之出駕前下敎有隣等以童便和蘇合元五丸奉進上進御訖又卽吐出時左右皆倉皇罔知攸措有隣等曰連進疎利之劑而不得順下下情焦遑更無可達夜色方深前路尙遠召諸大臣入議定更進之劑何如上曰置之今此路中何以議藥又何以久住耶第當徐徐前進可也有隣等曰以人夫進發何如上曰唯駕至園所洞口外有隣等自轎窓外問候上曰比俄者似少間而大體一樣矣駕入齋室命煎入藿香正氣散一貼煎入訖又命更爲煎入諸大臣閣臣藥房爲承候請對命入侍判府事徐命善李福源領議政金熤判府事李性源右議政蔡濟恭一提學金鍾秀等提調徐有隣等以次進伏訖命善等曰卽今聖候若何臣等班次稍遠未及承聞今始倉皇求對而下情驚遑焦迫更無可達少間或有向勝之節否上曰俄果添劇今則膈氣少降又連服湯劑自當漸勝卿等不必過慮也命善等曰實爲萬萬煼灼矣聖候彌留今爲幾日而再昨園行已有損節今又冒夜動駕而勞瘁悲疚不自少抑昨日諸臣之至誠請寢終爲牢拒至有今番更添之節臣等到此實抑塞罔措不知何以爲計殿下何不自念如此之甚耶聖躬豈殿下之所可自由者耶啓園正時在卽矣聖候如此之中今又任情哀毁則此將何爲耶臣等陪殿下到此今不能保護寬慰或有所更添之節在等雖萬死將無所贖矣今日吉時雖非卯時又有巳時申時俱吉云退以巳申兩時少俟日候稍舒膈候稍降而始爲行禮是臣等之竊有所望者惟願亟從臣等之請少退正時何如上曰何必如是耶予之出宮時入拜慈宮告以行禮後卽還以爲一分奉慰之道今若遽退正時則慈宮驚慮當復如何況予氣今則已勝少無所難卿等雖如此決難從施矣予氣予豈不自量耶卿等休請休請予將少休而行禮卿等暫爲退出可也諸臣不得已退出有頃啓園時近上具緦服乘輿出齋室詣紅箭門外降輿詣園上就板位北向跪通禮啓哭上俯伏哭在位者哭通禮啓止哭再拜上哭盡哀不止侍臣進前請止哭上終不聽摠護使金熤進伏曰請殿下抑情止哭焉正時已至今將始役矣上始勉從起立再拜在位者皆再拜通禮啓跪上跪在位者跪大祝趨而進跪于羡道之南北向噫嘻三聲啓啓園俯伏哭退上哭在位者哭摠護使帥役夫掘退壙通禮啓止哭上哭不止移板位進詣甕家內攀撫莎土號擗踰節藥房提調徐有隣等閣臣承旨一齋進伏左右齊聲交奏請止哭上哭愈哀諸臣涕泣疾聲連請止哭上不聽摠護使金熤進前泣奏曰殿下何爲此過中之擧耶俄於筵中敎臣等以當十分節抑故臣丁寧承敎少弛焦迫之心矣聖學高明何不念傷孝之戒而縱情無節若是其過耶況慈宮今日惟疾之憂何如俄伏承出宮時奉慰慈宮不忍遽離之敎臣等仰聆以來涕淚無從矣殿下果欲仰體慈心則寧或爲任情之擧耶況膈候添劇尙未差降而如是過毁此將何爲惟願殿下少寬聖懷暫爲止哭焉上不聽是時更漏已過一時膈候又復添劇而哭泣不能成聲大小諸臣蒼皇焦灼罔知攸爲判府事徐命善李福源李性源右議政蔡濟恭追後上來涕泣齊奏曰萬萬崩迫不暇多言以達惟願殿下止哭殿下不自念聖躬何至於此耶惟願止哭焉上神氣漸益昏綴而哭聲猶不暫止熤泣而奏曰今則轉益焦迫臣等雖犯死罪而敢效古人牽裾之義矣遂進伏扶護連請止哭起坐諸大臣閣臣一齊近前一齊泣請上不聽連有嘔逆之候不能鎭抑諸臣尤萬萬煎迫齊奏曰臣等不得不犯此萬死之罪矣遂扶護起立中官進前挾侍仍還小次少頃乘肩輿還齋室大臣以下盡爲隨入以次進伏訖有隣等曰雀舌茶調蘇合元三丸臣等今此持入矣上曰進御蘇合元三丸和薑茶更爲入之出榻敎有隣奉進之上進御訖命善等曰今則聖候若何俄者焦遑之狀更無可達而殿下只知任情而不念聖躬至有俄者過中之擧臣等煩不敢盡達而惟是此後大事連爲稠疊殿下已自今日如是過毁將何以克襄大事耶此臣等所以尤萬萬罔措矣熤曰殿下逢今日安得不若是過哀乎由中之痛不期然而然俄者殿下亦自不覺其過節臣等非不仰知而聖人之孝不在縱情聖學高明豈不念及而況慈宮今日之心自送殿下憂虞憧憧當復如何殿下以慈心爲心寧或有過哀過節之擧耶臣等未敢煩達而萬望體念焉命退諸臣以次退出
정조 13년
己酉八月十二日辰時上詣永祐園還宮入侍時行都承旨金載瓚行左承旨徐鼎修右承旨趙衍德左副承旨洪仁浩右副承旨曺遠振同副承旨閔台爀記事官徐有聞假注書趙台榮記注官金鳳顯記事官李相璜一提學金鍾秀檢校直閣鄭東浚原任直閣鄭大容待敎金祖淳以次隨駕上具黑布笠白布天翼乘轎出齋室司僕一提調徐命善進前奏曰今則聖候若何上曰少爲差勝矣命善曰諸節尙未復常以人夫進詣誠宜矣上曰唯駕踰安樂峴命台爀進前敎曰俄於啓園時土色未能看審送言於摠護使以土色及地中無頉與否詳細狀聞可也駕由興仁之門入弘化門由賓陽門還內諸臣退出
정조 13년
己酉八月十二日辰時上御重熙堂左承旨入侍時行左承旨徐鼎修假注書趙台榮記注官白慶楷金鳳顯以次進伏訖上命書公事判付訖上曰今日坐直誰也鼎修曰右承旨趙衍德右副承旨曺遠振爲坐直矣命退諸臣以次退出
정조 13년
己酉八月十二日申時上御重熙堂都承旨與都廳入侍時行都承旨金載瓚記事官徐有聞記注官金鳳顯記事官李相璜都廳李晩秀以次進伏訖上曰惠慶宮進服蔘橘茶前方中去橘皮人蔘減一錢三分白茯神加五分便香附加八分加地骨皮一錢五分竹瀝三匙薑汁三匙製入出榻敎上曰進御藿香正氣散前方中去白芷加便香附檳榔各一錢人蔘縮砂各五分一貼更爲煎入上敎晩秀曰土色果何如晩秀曰魂遊石下略有沾濕之意矣上曰沾濕之患果何如晩秀曰略有乾水往來之痕而土色沾濕矣上曰沾濕不至大段乎晩秀曰然矣上曰魂遊石撤去之際役人輩得無致傷之患乎晩秀曰然矣上曰左副承旨入侍賤臣承命出與左副承旨曺遠振偕入進伏命載瓚遠振讀公事書判付訖命退諸臣以次退出
정조 13년
己酉八月十二日酉時上御重熙堂左承旨入侍時行左承旨徐鼎修記事官徐有聞李相璜金祖淳以次進伏訖上曰進御藿香正氣散本方中加便香附縮砂各一錢人蔘五分去大腹皮加檳榔一貼煎入出榻敎命讀公事書判付訖命退承史以次退出
정조 13년
大殿王大妃殿惠慶宮中宮殿內閣政院玉堂藥房朝廷二品以上六曺堂上兩司長官翌日口傳問安答曰知道
정조 13년
大殿王大妃殿惠慶宮中宮殿內閣政院玉堂藥房口傳夕問安答曰勿爲問安
정조 13년
閔台爀啓曰藥房都提調李在協提調徐有隣副提調金載瓚爲承候來待矣傳曰入侍
정조 13년
閔台爀啓曰判府事徐命善李福源李性源右議政蔡濟恭依下敎來待矣傳曰入侍
정조 13년
閔台爀啓曰時原任閣臣爲承候來待矣傳曰入侍
정조 13년
閔台爀啓曰領議政金熤爲承候來待矣傳曰入侍
정조 13년
傳于金載瓚曰坐直承旨入侍
정조 13년
行都承旨金載瓚右承旨趙衍德啓曰臣等卽伏見傳敎下者有再明日眞殿行禮明日齋宿之命矣每歲今辰必行躬祼之禮以伸追慕之懷者固知出於我聖上無窮之孝思凡在臣僚孰不欽仰愴歎而第伏念玉候欠寧今至幾日而況又再昨添損之節尙遲翌瘳之喜藥院請診大僚求對日夕憂遑中外惟切而臣等之區區所祈祝者惟在於愼起居之節盡將攝之方刀圭奏功天和遄復而今此親享之命實非臣等所仰望於聖明者愆度非一時之祟大禮隔數朔之近目今悠悠無過於護聖躬而調聖候以爲仰慰慈心克完大事之地而今若觸冒風露達曉將事則榮衛添傷理所必至殿下何不念及於是而乃有是命耶在臣等焦悶之忱固當卽爲繳納飭禁之下雖不得不頒布而衷情所迫玆敢冒罪聯籲伏乞亟寢成命以循臣等同情之懇焉惶恐敢啓傳曰一時往來之氣何妨於風露乎今夜穩攝庶可强作況是日是禮在先朝倦勤靜攝之中猶且一未或停予豈敢不仰述乎且況祀典設行收議專爲是日享事之不敢不爲卿等之請決難從施矣
정조 13년
以慶尙監司狀啓進上山藥節序差早限內不得封進惶恐待罪事傳于洪仁浩曰勿待罪事回諭
정조 13년
以統制使狀啓進上生熟鰒海毒熾盛不敢循例封進惶恐待罪事傳于洪仁浩曰勿待罪事回諭
정조 13년
閔台爀以禮曹言啓曰顯陵王后陵上曲墻有頉處穆陵仁穆王后陵上曲墻有頉處修改時本曹堂上郞廳各一員當爲分進而兩陵同奉一局之內依前例兼進監董以除廚傳之弊何如傳曰允依近例獻官執事以戶工禮堂郞中分差監役若有進去處以兼監役擧行此時畿邑何責廚傳竝除事分付可也
정조 13년
徐鼎修以吏曹言啓曰今此宗廟各陵殿宮園墓秋夕祭獻官及典祀官兼大祝時無職名人員令該曹口傳付軍職何如傳曰允
정조 13년
兵曹口傳政事副司直單具㢞
정조 13년
閔台爀以兵曹言啓曰依下敎隨駕禁軍及駕後禁軍武藝別監內吹兼內吹近仗軍士等處療氣之意敢啓傳曰知道
정조 13년
閔台爀以訓鍊都監言啓曰依下敎隨駕將校軍兵等處療飢之意敢啓傳曰知道
정조 13년
閔台爀以壯勇營言啓曰依下敎本營隨駕將校軍兵等處療氣次磨鍊分給之意敢啓傳曰知道
정조 13년
己酉八月十三日辰時上御誠正閣藥房時原任大臣閣臣承候入侍時藥房都提調李在協提調徐有隣副提調金載瓚記事官徐有聞醫官徐命緯李春敷金光國李翊臣卞觀海左副承旨洪仁浩假注書趙台榮記注官金鳳顯記事官李相璜判府事徐命善李福源李性源右議政蔡濟恭一提學金鍾秀檢校提學吳載純原任直提學徐有防一直提學金憙檢校直閣徐鼎修鄭東浚鄭大容直閣李晩秀原任待敎尹行任待敎金祖淳以次進伏訖命善等曰昨日臣等焦灼罔措之狀已不勝仰達而夜來膈間往來之候若何上曰姑未向差矣命善曰玉色尙未溫潤仰認愆節之尙此彌留益不勝憂慮之至矣在協曰俄以香橘茶煎入之敎觀之膈氣之尙今往來從可仰認先令醫官入診宜矣上曰唯命緯等入診訖命緯曰脈候甚爲沈潛似緣痰候之尙此凝結矣翊臣曰脈候比昨稍勝而氣度猶未斡旋矣觀海曰左右三部俱爲沈潛未得調攝似甚虛弱矣命善等曰正氣散已是峻劑而昨日連進三貼今日則宜進補導之劑令醫官議進當劑宜矣上曰勿藥而自可差減何必服藥乎命善等曰今此諸症專由於數朔用慮之餘昨日哀毁過度之致今若平心下氣則固知自臻勿藥之慶而目今膈候彌留脈度沈弱利導補元之劑不容暫緩何爲此勿議湯劑之敎乎上曰今若服藥加進正氣散何如命緯等曰昨日所進三貼慮或太過不宜更進養胃湯似是當劑矣上曰養胃湯雖是當進之劑以今諸症看之無以服溫燥之劑矣命善等曰補元之劑輒有溫燥之慮而今不可專進消導之劑矣上曰不換金正氣散何如命緯等曰養胃湯之次卽不換金正氣散而猶是峻劑矣上曰欲潤則必滯欲消則必峻反不如勿藥置之好矣命善等曰數朔愆節又値哀毁之過度以致聖候之添損顧今復常之道惟在藥餌之得宜議定湯劑不宜少緩矣上曰卿等陳懇旣如是縷縷若不許進卿等必當缺然第令議入可也濟恭曰凡服藥之道必合於心然後始有實效而今以第爲之爲敎如此而可期實效乎上曰使醫官商量議定可也命緯等曰區區愚見進御養胃湯一貼宜矣上曰養胃湯不無溫燥之慮只進茶飮好矣上曰香吉茶一貼煎入出榻敎上曰召接卿等則輒致裝束以是爲難矣命善曰今日則竊冀臥內召見而有妨靜攝是爲悶然昨日受服時殿下何爲此萬萬過中之擧耶後如是過中則非但大禮無以克襄實有無窮之慮臣等雖犯死罪必無奉承動駕之命矣福源曰今此愆節之彌留專由心慮之過費哀毁之踰節何爲有此過度之擧乎顧今四百年宗社惟在於聖躬亦何不念及於此乎濟恭曰雖閭巷匹庶若當大事者皆有預念猶且勉抑何殿下以高明聖學任情哀毁不思所以也臣等非不仰諦聖心而哀亦有節若以無窮之哀踰此有限之節則實非聖人之攸戒自今以往先定聖心毋得過節是臣區區之望也上曰昨日事予亦未知矣初欲不至至此而自然以至如許今雖自量亦爲切迫矣在協曰此後許多節次每每若此則前頭大禮將何以克襄乎鍾秀曰昨日事實欺臣等矣日前筵中以勿爲過哀爲敎故臣果奉信而不至深慮矣在協曰惠慶宮氣候多日靡寧之餘會當此時未審諸節若何上曰此時慈宮氣候當復如何第以外面仰承無異常時此蓋慮有貽慼之故也僉曰此實盛德事矣是果爲誰而諸節無異常時乎伏願殿下仰體慈意隨處寬譬以念聖躬焉上曰予亦近日凡事非不欲如常而及到園所自爾觸境不知其然而然矣仍哽咽遂下不忍聞不忍聞之敎命善等曰殿下何爲此敎耶殿下以此爲心故以致觸傷之境臣等竊以爲哀痛矣在協曰以孝傷孝政謂是也臣則曰此非帝王之達孝矣命善曰一以思祖宗艱大之托一以慰兩宮惟憂之心少爲寬抑以盡保嗇克完大禮是臣所望於殿下者也伏願深留聖意焉上曰慈宮患候數朔靡寧之餘昨當受服過加哀毁以是爲悶今玆遷園吉日定在稍近是可幸矣命善曰今此進定日字旣是大吉之日又無隆寒之慮誠爲多幸矣在協曰聖候愆和已至多日議定湯劑亦當以時臣等自今日當爲直宿矣上曰何必直宿爲哉所愼自可勿藥須勿煩請也命善曰雖以臣等憂慮之忱尙有恬然在家之歎況職在保護之任安可不直宿本院乎都提擧所陳誠甚得宜亟許允從焉上曰卿等之請雖懇至不必直宿矣敎晩秀曰誌石奉出處濕氣不至甚緊耶晩秀曰誌石奉安處及退壙近處微有濕痕不甚大段矣命善曰考見丙申前例則驛馬一百五十疋把定各驛矣今番亦依此數分定乎上曰唯兵曹亦以此數把定事分付仁浩曰工判以橋梁事有稟定者方來待矣上曰工曹判書入侍出榻敎賤臣承命出與工曹判書鄭昌順偕入進伏昌順曰遷園吉日今旣進定而浮橋作路之處尙未稟定臣於日前與諸堂齊進看審則浮橋處所纛島爲勝故依此擧行道路則踏十里及馬場坪作路俱皆便好以何處爲定乎上曰依爲之踏十里馬場坪路每歲巡山時行過熟見馬場坪之平坦勝於踏十里而適有商量者兩路間待下敎指一磨鍊可也出擧條昌順曰遷園吉日進定之後船艙浮橋一時爲急臣於伊日承命先詣園所故未及稟定先爲發關各邑鎭兵防船及漕船竝令今晦來初間使之趁期來待矣其後自備局又承筵敎以九月望間發送船隻之意有所發關云非但外邑眩於擧行九月望間則恐有窘速之慮且以事勢言之今晦來初一齊整待果以兵防漕船足可編結作橋則數外私船卽當放送其於私卜裝載之道亦勝於多日留待各邑鎭船隻竝依工曹關辭趁今晦來初使之來待之意出擧條嚴飭知委何如上曰依爲之公船數爻足當浮橋所用云則先期上來俾除私船執留之弊公私俱便以卿所奏更令廟堂及本曹知悉行會可也出擧條命退諸臣以次退出
정조 13년
己酉八月十三日巳時上御重熙堂承旨入侍時行左承旨徐鼎修記事官徐有聞記事官李相璜金祖淳以次進伏訖上曰惠慶宮進服蔘吉茶自今日一貼式製入出榻敎上曰進御香吉茶一貼煎入出榻敎上敎鼎修曰景慕宮祭享固當以黑色祭服行禮而至於園所則將用白袍團領耶抑或以練布祭服行禮耶明日受香時服色果如何竝令本曹詳考已例以爲草記稟處之地可也鼎修曰明陵忌辰大祭時奉審摘奸之行或有承旨進去之時或有史官進去之時今番則何以爲之乎上曰史官進去可也仍命相璜進去命讀公事書判付訖命退承史以次退出
정조 13년
己酉八月十三日申時上御重熙堂左承旨與提調入侍時行左承旨徐鼎修假注書趙台榮記事官李相璜金祖淳提調徐有隣以次進伏訖上曰進御湯劑待令乎有隣曰果已待令矣上曰筵退後卽爲入之也命退諸臣以次退出
정조 13년
己酉八月十三日酉時上御重熙堂坐直承旨入侍時右承旨趙衍德記事官徐有聞李相璜金祖淳以次進伏訖上命衍德書傳敎曰再明日眞殿行禮明日當齋宿以此分付命退承史以次退出
정조 13년
行都承旨金載瓚齋直行左承旨徐鼎修齋宿右承旨趙衍德齋直左副承旨洪仁浩齋宿右副承旨曺遠振齋宿同副承旨閔台爀齋宿注書徐有聞齋直一員未差假注書趙台榮齋宿事變假注書鄭履綏仕
정조 13년
大殿王大妃殿惠慶宮中宮殿內閣政院玉堂藥房口傳問安答曰勿爲問安
정조 13년
金載瓚啓曰藥房都提調李在協提調徐有隣副提調金載瓚有稟達事來詣請對矣傳曰退去
정조 13년
趙衍德啓曰時原任閣臣有稟達事來詣閤外請對矣傳曰退去
정조 13년
趙衍德啓曰諸承旨有稟達事來詣閤外請對矣傳曰退去
정조 13년
趙衍德啓曰諸玉堂有稟達事來詣閤外請對矣傳曰退去
정조 13년
金載瓚啓曰藥房都提調李在協提調徐有隣副提調金載瓚雖伏承退去之敎下情不勝悶迫更爲求對矣傳曰退去
정조 13년
洪仁浩啓曰時原任閣臣雖伏承退去之命而下情不勝焦迫冒罪更爲求對矣傳曰退去
정조 13년
洪仁浩啓曰諸承旨雖伏承退去之命而下情不勝焦迫冒罪更爲求對矣傳曰退去
정조 13년
洪仁浩啓曰諸玉堂雖伏承退去之命而下情不勝焦迫冒罪更爲求對矣傳曰退去
정조 13년
金載瓚啓曰藥房都提調李在協提調徐有隣副提調金載瓚連伏承退去之敎而衷情轉益焦迫冒罪更爲求對矣傳曰一時膈氣旣非避風怕寒之症況此日此禮昔在先朝至于乙未年行之駕到中路不得前進伊日光景豈敢忘諸以仰述之心雖欲穩意便攝得乎卿等勿慮卽爲退去
정조 13년
傳于曺遠振曰出宮門路以協陽門爲之
정조 13년
金載瓚啓曰今日擧動時左右通禮俱不待令事之駭然莫此爲甚假通禮雖以闕內入直官權差當該通禮竝宜重勘而本院請考之外無他可施之罰何以爲之敢稟傳曰竝拿處
정조 13년
吏曹口傳政事許晊爲左通禮呂萬永爲右通禮
정조 13년
金載瓚啓曰判府事徐命善李福源領議政金熤左議政李在協判府事李性源右議政蔡濟恭爲承候來待矣傳曰入侍
정조 13년
閔台爀以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
閔台爀以都摠府言啓曰今此摛文院齋宿時寶劍侍衛不可不備員而都摠管西淸君煋差毓祥宮獻官副摠管尹師國差景慕宮獻官柳誼差永祐園獻官趙德洙洪應辰李普溫俱有身病寶劍侍衛將不得備員合有變通之道令政院稟旨變通仍令該曹口傳差出以爲備員侍衛之地何如傳曰允
정조 13년
閔台爀啓曰因都摠府草記今此摛文院齋宿時寶劍侍衛不可不備員而都摠管西淸君煋副摠管尹師國柳誼差祭副摠管趙德洙洪應辰李普溫俱有身病寶劍侍衛將不得備員令政院稟旨變通仍令該曹口傳差出以爲備員侍衛之地事允下矣合有變通之道何以爲之敢稟傳曰許遞
정조 13년
兵曹口傳政事廣陵君烻爲都摠管尹塾任希曾崔光璧趙宗鉉李東曄爲副摠管都摠管單尹塾
정조 13년
徐鼎修以禮曹言啓曰景慕宮受香時服色行祀時服色指一草記事命下矣景慕宮祭享服色日前因大臣獻議以吉服爲定今此秋夕祭受香與行事當依前定奪用吉服爲宜至於園所享祀與宮享有異今於啓園受服之後常服行祀初非可論受香與行事以白袍擧行恐合事宜事關禮典不敢擅便上裁何如傳曰依草記施行
정조 13년
己酉八月十四日辰時上詣摛文院齋宿入侍時行都承旨金載瓚行左承旨徐鼎修右承旨趙衍德左副承旨洪仁浩右副承旨曺遠振同副承旨閔台爀記事官徐有聞假注書趙台榮記注官金鳳顯記事官李相璜一提學金鍾秀檢校直閣鄭大容直閣李晩秀待敎金祖淳以次侍立上具黑布笠白圓領袍乘輿出協陽門詣摛文院降輿御齋殿命書傳敎曰承旨分詣受香所奉審摘奸以來上曰諸大臣入侍有聞承命出與判府事徐命善領議政金熤左議政李在協判府事李性源右議政蔡濟恭偕入進伏命善等曰秋雨霏微日候冷濕靜攝之中侵早勞動聖體若何上曰別無所損矣命善曰臣等聞齋宿有命欲爲相率求對仰請停止矣未及登筵已値殿座殊失所圖下情憂慮益無所達矣上曰俄於院批亦有所云云先朝倦勤之時亦未嘗停止予病雖云彌留旣可自强則豈無仰述之道乎熤曰以聖上無窮之孝思有此追先志述先事之擧臣等實不勝欽仰而第伏念玉體欠寧膈間往來之候尙未復常此時勞動豈不勝萬萬悶迫乎命善曰雖是誠禮之不可廢者當此聖躬欠和之時豈可以常禮而不思大聖人愼疾之義乎上曰先朝五十年未嘗有一番停止之事予何可不思繼述之道乎且膈氣與外氣有異寧有大段添損之慮乎上敎性源曰昨於領相登筵時以太陰玄精石貿來之意有所下敎矣卿果聞之否性源曰未及聞之矣上曰此藥有神效云而眞假無以詳知云須另念求得好矣性源曰金弘道李命祺今行當率去而元窠則無推移之道金弘道則以臣軍官加啓請李命祺則當次畫師外加定率去何如上曰依爲之出擧條在協曰勞動之餘膈候易損以茶屬進御似好矣上曰姑置之可也性源曰臣竊有所區區愚見而今因言端敢此仰達矣醫官之保護聖躬其責至重而鵲佗之術雖不可責之於今日醫官至若稍知方文詳解醫理者亦不可謂無其人矣臣意則凡京外醫術之精明者廣採博詢以爲保護聖躬之道好矣上曰卿言甚好卿等如有聞名之人亦必擧薦可也性源曰嶺南多有醫理精詳者云下詢右相好矣上俯詢濟恭濟恭曰臣未及留意不敢指名仰對矣上曰平日卿等之所信任者豈無其人乎性源曰右相所親李世延素是名稱之人也濟恭曰李世延醫術固爲精詳不可比同於凡醫而臣之不卽仰達者以其地處之不可以醫客待之故也上曰李世延門閥何如濟恭曰世延卽簪纓世族而與臣爲姻戚間矣命善曰其人術業苟能精詳則莫重保護之地豈可以地閥爲拘而不得致之乎性源曰士族中被選局方者亦有已例雖是有地處之人恐不必爲嫌矣上曰聞其地閥足可爲筮仕矣使之竝列於局方諸醫殊涉如何矣上敎濟恭曰嶺南想必有良醫卿須廣問可也命大臣以下先退上曰都監堂郞入侍賤臣承命出與都監堂上鄭昌順郞廳李晩秀偕入進伏上曰雖以丙申前例言之輪輿奉行之際以外面看之不甚安穩且今番異於闕內輪輿節次置之可也上曰自啓園後堂上不得闕直乎昌順曰臣等連爲輪直矣上曰此後工役別無浩大矣昌順曰隧道閣造成香大廳添補後別無他役矣命昌順等退出上曰進御加味正氣散一貼煎入出榻敎有頃日暮時至上曰侍衛諸臣竝權退承旨一員留在衛內懸燈取稟依例爲之可也諸臣以次退出少頃命載瓚進伏上曰進御加味正氣散前方中去人蔘一貼更爲煎入出榻敎命退承史以次退出
정조 13년
行都承旨金載瓚坐行左承旨徐鼎修坐右承旨趙衍德坐左副承旨洪仁浩坐直右副承旨閔台爀坐同副承旨李壽咸坐直注書徐有聞仕一員未差假注書趙台榮仕直事變假注書鄭履綏仕
정조 13년
金載瓚啓曰明日聖節望闕禮依例爲之之意敢啓傳曰知道
정조 13년
洪仁浩啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
閔台爀啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
承旨前望單子入之李壽咸落點
정조 13년
以京畿監司狀啓刷馬作隊差使員良才察訪崔大奎罪狀令攸司稟處事傳于洪仁浩曰差使員何罪契人何罪以如許不實無彀率之類稱以貰馬依樣驅送名之曰作隊云者其可成說乎事旣筵稟則徑還又駭然都監之不爲請罪可謂失之太寬以此以彼莫非卿不善擧行之致卿事萬萬駭然爲先從重推考差使員勿論事回諭
정조 13년
以忠淸監司狀啓撤巡還營事傳于李壽咸曰仍卽發巡事三懸鈴行會諸道一體分付
정조 13년
以柳河源安鼎大囚單子傳于李壽咸曰放送
정조 13년
傳于洪仁浩曰時囚皆令草記勘放
정조 13년
李壽咸以兵曹言啓曰卽接西所衛將具修溫牒報則景秋門內柳木一株去夜因風折傷云令該所斫去之意敢啓傳曰知道
정조 13년
李壽咸以兵曹言啓曰今此謝恩兼冬至使一行赴燕時所把驛馬必須前期分定然後可無窘急之患應把驛馬四十四匹依前例忠淸道八匹全羅道九匹慶尙道二十匹來九月十五日京中逢點原春道四匹咸鏡道三匹同月二十五日直送安州逢點之意各道監司處行移何如傳曰允此時北道不宜貽弊咸鏡道則置之事分付可也
정조 13년
己酉八月十五日子時上詣眞殿展拜入侍時行都承旨金載瓚行左承旨徐鼎修右承旨趙衍德左副承旨洪仁浩右副承旨曺遠振同副承旨閔台爀記事官徐有聞假注書趙台榮記注官金鳳顯記事官李相璜一提學金鍾秀檢校直閣鄭大容直閣李晩秀待敎金祖淳以次侍立上具翼善冠衮龍袍乘輿出齋殿入端暉門降輿詣小次行禮時至上入就板位行四拜禮在位大臣閣臣亦行拜禮上入殿內行奠酌禮如儀降復位行四拜禮在位者拜上曰在位諸臣竝先退可也少頃出大門乘輿由崇範門出仁政門入協陽門還內諸臣退出
정조 13년
己酉八月十五日辰時上御誠正閣藥房入診入侍時藥房都提調李在協提調徐有隣副提調金載瓚記事官徐有聞記注官金鳳顯記事官李相璜閣臣金祖淳醫官徐命緯李翊臣卞觀海李春敷金光國以次進伏訖在協曰夜間聖體調攝若何上曰比昨稍勝矣在協曰正氣散進御後諸節若何上曰膈氣之往來無常雖不可謂之快得如常而凝滯之症已至差減庶幾漸次復常矣在協等請令醫官診候上曰不必診候第令醫官議藥以奏可也命緯等曰正氣散係是峻劑而連日進御臣等以爲養胃湯加人蔘便香附木香等劑好矣上曰不無溫燥之慮陳皮厚朴量減好矣命緯等曰減二分恐爲合宜矣上曰唯仍命載瓚出榻敎曰進御加味正氣散停止養胃湯本方中減陳皮厚朴各二分加便香附一錢五分人蔘木香各五分一貼煎入命退諸臣以次退出
정조 13년
己酉八月十五日辰時上御重熙堂左承旨入侍時行左承旨徐鼎修假注書趙台榮記事官李相璜金祖淳以次進伏訖上命書傳敎曰今番遷園時部字內治道處夥多雖是應赴之役宜有別般顧恤之擧令都監別給物力於燻造契人等處命書榻敎曰右副承旨許遞前望單子入之待下批牌招察任命退承史以次退出
정조 13년
己酉八月十五日午時上御重熙堂右承旨入侍時右承旨趙衍德假注書趙台榮記事官李相璜金祖淳以次進伏訖上曰提調持湯劑入侍賤臣承命出傳提調徐有隣奉湯劑進伏上進御湯劑訖有隣曰新園所丁字閣所排卓衣依下敎往復園所都監出見樣內入以爲奉出匹緞造成排設之地而此後修改時則依例以紅紬擧行事分付何如上曰依爲之出擧條有隣曰拭梓室時所用香醞旣載典禮且承筵敎令內資寺官員別設假家於造果廳近處都監堂郞檢飭煮取精備待令以爲取用之地何如上曰依爲之出擧條有隣曰欑室奉安處外壁有紬木周裹之節今番則何以爲之乎上曰當此冬節壁帳置之以牧丹屛爲之可也出擧條命退諸臣以次退出
정조 13년
行都承旨金載瓚坐左承旨趙行德坐直右承旨李書九坐直左副承旨閔台爀坐右副承旨鄭大容坐同副承旨李壽咸坐注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調徐有隣副提調金載瓚啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道卿等不必入侍矣
정조 13년
閔台爀啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
傳于趙衍德曰右副承旨入侍
정조 13년
承旨前望單子入之李書九鄭大容落點
정조 13년
以園所都監狀啓浮石數爻開錄事傳于李書九曰俄下有旨卿等見之乎近日所憧憧者因石物排設之有數爻制度腦後莎土之或有一毫近手也然以數日神思涔然不得措辭下諭矣今日始收拾點檢則光陵石物已例甚便好羊馬虎石各用一雙則排設之際可免狹窄乎至於瓦簷裳石之今番特用專爲觀美兼寓盡誠而尺數稍減事有申飭於別看役丁遇泰者果依此減尺量浮出乎若或拘於用瓦簷裳石而腦後莎土有不得不少拓之嫌其可成說乎況瓦簷裳石各陵罕有之例且今姑不盡數浮出雖勿用亦無不可果無犯腦之嫌則當仍置卿等與石所進去二堂上爛議各陳意見指一論理狀聞事回諭
정조 13년
李書九以吏曹言啓曰成均館典籍張相吾除拜後過限未肅拜依例改差何如傳曰允
정조 13년
閔台爀以兵曹言啓曰今此遷園時各樣入把驛馬一百五十疋慶尙道六十匹全羅道五十匹忠淸道二十五匹原春道十五匹分定各自本道抄擇上送來九月二十五日京中逢點之意各該道監司處行移何如傳曰允
정조 13년
閔台爀以兵曹言啓曰今八月十七日武臣堂上朔試射日次而國忌齋戒相値不得爲之之意敢啓傳曰知道
정조 13년
閔台爀以兵曹言啓曰禁軍別將趙圭鎭身病猝重實難供職呈狀乞遞病勢旣如此則領軍重任不可暫曠今姑改差何如傳曰允
정조 13년
閔台爀以兵曹言啓曰本曹草記赴燕驛馬分定事批旨內允此時北道不宜貽弊咸鏡道則置之事分付可也事命下矣依傳敎北道驛馬勿爲把定忠淸道全羅道慶尙道各一匹加把之意敢啓傳曰知道
정조 13년
閔台爀以兵曹言啓曰卽接司譯院手本則冬至正使軍官一人畵師一人加定率去事筵稟定奪云矣二人旣已加定赴燕則所把驛馬不可不題給全羅道慶尙道各一匹加定與應把赴燕驛馬一體抄擇趁期上送之意分付何如傳曰近以驛馬事軫弊何如況莫重大禮旣用南邑驛馬則昨日加把於兩南已未安今又如是草記又駭然爲兵判者不知所重但知使行乎昨今加把驛馬以兩西驛馬擧行當該堂上從重推考